Moenie dié foto’s glo nie!Een van Agan Harahap se gedokterde foto’s: Sukarno saam met Marilyn Monroe, Elizabeth Taylor en Jackie O In ŉ era van sosialemedianetwerke waar die jongste nuus oor bekendes dadelik versprei word, is dié Indonesiër se vervalste paparazzi-foto’s moeilik om van die res te onderskei. Agan Harahap (38) het bekendheid verwerf met ŉ foto waar hy saam met James Hetfield, sanger van Metallica, vodka drink. Die foto was egter ŉ vervalsing en Hetfield en Harahap het mekaar nog nooit ontmoet nie. Harahap het ook al foto’s versprei waar hy kwansuis saam met die popster Rihanna aangehou word. Kim Kardashian en Scarlett Johansson het ook al deurgeloop. Harahap sê sy digitale bluffery is maar net ŉ waarskuwing aan Indonesiërs wat nog nie gewoond is aan die internetkultuur nie, en gretig is om alles te deel en te versprei. “Hou op om alles te glo wat jy aanlyn sien,” is sy raad. Internetgebruik het in dié land toegeneem danksy goedkoop Chinese selfone. Ondanks Harahap se humor in die vervalste foto’s, is die boodskap ernstig. Indonesië sukkel met fopnuus en daar is kommer watter impak fopnuus op volgende jaar se verkiesing in dié land gaan hê. Een van Harahap se gewildste gedokterde historiese foto’s is van Indonesië se eerste president, Sukarno, wat met Marilyn Monroe, Elizabeth Taylor en Jackie O. gesels. “Sukaro was ŉ regte rokjagter, so die foto dui maar net op sy sjarme. My werk is ŉ reaksie op die geskiedenis,” het Harahap verduidelik. Die foto is uit die History X-reeks, waar hy die identiteit van ŉ fiktiewe paleisfotograaf tydens Sukarno se heerskappy geskep het. Die vervalste foto was só goed, dat die stigting, wat geskiedkundige materiaal wat met Sukarno verband hou versamel, hom gekontak het. Harahap is nie bekommerd dat sy foto’s met die werk van geskiedkundiges sal inmeng nie, aangesien daar “nog baie ernstige en bekwame mediaorganisasies is wat hul feite nagaan voor hulle enigiets publiseer.” Sien nog van sy gedokterde foto’s op Instagram en Flickr